**Կցվում է համայնքի ավագանու**

**-------------------- թիվ -------- որոշմանը**

Հիմք ընդունելով 2018 թվականի օգոստոս-սեպտեմբեր ամիսներին Դիլիջան համայնքում իրականացված մոնիթորինգային աշխատանքների արդյունքները **Աղբահանության և սանիտարական մաքրման** ոլորտում՝ արձանագրվել են․

1. Թեև Դիլիջան խոշորացված համայնքի որոշ բնակավայրերում համայնքի կողմից իրականացվում է կենտրոնացված աղբահանություն, համայնքի բնակիչների մի մասը աղբը կուտակում և հեռացնում է ինքնուրույն:

**Առաջարկվում է`** Դիլիջան համայնքի անագանու որոշմամբ համայնքի բյուջեով միջոցներ նախատեսել խոշորացված համայնքի բոլոր բնակավայրերում աղբահանության պատշաճ կազմակերպման համար։

1. Դիլիջան համայնքում (բացի համայնքի կենտրոն Դիլիջանից) աղբահեռացման ծախսերը նախատեսվել են շաբաթական երկու անգամ աղբահեռացում իրականացնելու համար։ Սրանով փաստվում է, որ սանիտարահիգիենիկ պայմանները երկրորդական են համարվում, ինչով պայմանավորված աղբահանության որակի ապահովումն այս համայնքներում երկրորդային է դառնում։

**Առաջարկվում է`** Կազմել և ավագանու հաստատմանը ներկայացնել հստակ աղբահանության կազմակերպման գործողությունների պլան իր հստակ գրաֆիկ-ժամանակացույցով` աղբահանություն իրականացնելու ՀՀ-ում հաստատված նորմատիվներով և կանոնակարգերով: Անհրաժեշտ է նաև աղբահանության գրաֆիկ-ժամանակացույցը հանրայնացնել:

1. Աղբամանների և աղբատար մեքենաների վրա առկա չեն աղբահանություն իրականացնող կազմակերպության անվանունը և կոնտակտային տվյալները, ինչը օրենսդրական պահանջ է։

**Առաջարկվում է`** Ավագանու որոշմամբ փոփոխություն կատարել համայնքի բյուջեում և հատկացնել համապատասխան դրամական միջոցների օրենսդրական պահանջը իրականացնելու համար:

1. Դիլիջան խոշորացված համայնքը սպասարկող կենտրոնացված աղբավայրը ցանկապատված չէ, չունի աղբատար մեքենաների սանիտարական մաքրման և լվացման հարմարություններ:

**Առաջարկվում է`** Համայնքային բյուջեից միջոցներ հատկացնել աղբավայրի ցանկապատման և աղբատար մեքենաների սանիտարական մաքրման և լվացման հարմարություններ ստեղծման համար: Հնարավորության դեպքում այս գործընթացում ներգրավել գործընկեր, դոնոր և բիզնես կազմակերպություններին:

Հիմք ընդունելով 2018 թվականի օգոստոս-սեպտեմբեր ամիսներին Դիլիջան համայնքում իրականացված մոնիթորինգային աշխատանքենրի արդյունքները **Ներհամայնքային փողոցների լուսավորության սպասարկման** ոլորտում՝ արձանագրվել են․

1. Դիլիջան համայնքի և՛ քաղաքային, և՛ գյուղական բնակավայրերի դեպքում պահպանված չեն եղել ՀՀ կառավարությանն առընթեր քաղաքաշինության պետական կոմիտեի նախագահի «Արհեստական եվ բնական լուսավորում» 2017 թվականի ապրիլի 13-ի N 56-Ն հրամանով սահմանված նորմատիվային պահանջները երեկոյան ժամերին փողոցներում նվազագույն լուսավորվածության չափի վերաբերյալ:

**Առաջարկվում է`** Բարձրացնել փողոցային լուսավորության ապահովման ոլորտում գործող նորմատիվային պահաջների վերաբերյալ Դիլիջան համանքի ՏԻՄ աշխատակիցների և ծառայություն մատուցողների իրազեկվածության մակարդակը: Ձեռք բերել և կիրառել նորմատիվային պահանջների վերաբերյալ ուղեցույցեր, որտեղ ներկայացված կլինեն փողոցային լուսավորության ապահովման ոլորտում գործող նորմատիվային պահանջները և խորհրդատվություն, թե համայնքները ինչպես կարող են ապահովել և պահպանել այդ նորմատիվային պահանջների կատարումը), ինչպես նաև, քանի որ մոնիթորինգի արդյունքում պարզ է դառնում, որ լուսավորության ոլորտում սահմանված նորմատիվները (օբյեկտիվ ցուցանիշները) մեծ մասամբ համապատասխան են պահանջներին, բայց բնակիչները դժգոհ են լուսավրության ոլորտում մատուցվող ծառայությունների որակից, անհրաժեշտ է ուսումնասիրության հիման վրա հանդես գալ «Արհեստական եվ բնական լուսավորում» 2017 թվականի ապրիլի 13-ի N 56-Ն նորմատիվի պահանջների փոփոխմամբ։

1. Դիլիջան համայնքում պահպանված չեն եղել ՀՀ կառավարությանն առընթեր քաղաքաշինության պետական կոմիտեի նախագահի «Արհեստական եվ բնական լուսավորում» 2017 թվականի ապրիլի 13-ի N 56-Ն հրամանով սահմանված նորմատիվային պահանջները անցման նշանով կահավորված հատվածներում լուսավորվածության չափի ավելացման վերաբերյալ:

**Առաջարկվում է՝** Ճանապարհներին անցման գոտու նշման համար Դիլիջան համայնքի բնակավայրերում անհրաժեշտ է այդ հատվածում օգտագործել այնպիսի կանթեղներ, որոնց լույսի աղբյուրի գունավորությունը ցայտուն է՝ համեմատած երթևեկելի մասում լուսավորման համար կիրառվող կանթեղների հետ։ Ա և Բ կարգի ճանապարհների ու փողոցների վերգետնյա հետիոտնային անցումների վրա հարկավոր է նախատեսել միջին լուսավորվածության Eմիջ մակարդակի բարձրացում առնվազն 1,5 անգամ՝ համեմատած փոխհատվող երթևեկելի մասի լուսավորվածության նորմի հետ։ Լուսավորության մակարդակի բարձրացումը կատարում են հենասյուների քայլի (հեռավորության) նվազեցման և լրացուցիչ կամ ավելի հզոր կանթեղների տեղադրմամբ։

Հիմք ընդունելով 2018 թվականի օգոստոս-սեպտեմբեր ամիսներին Դիլիջան համայնքում իրականացված մոնիթորինգային աշխատանքենրի արդյունքները **ներհամայնքային ճանապարհների սպասարկման** ոլորտում՝ արձանագրվել են․

1. Մոնիթորինգային այցերի ընթացքում դիտարկված փողոցներում մասսամբ բացակայել են ճանապարհային երթևեկության նշանները, առկայության դեպքում էլ հիմնականում եղել են դեֆորմացված կամ գունաթափված: Ճանապարհները չեն ունեցել պատշաճ գծանշումներ, բացակայել են հետիոտնային անցումները:

**Առաջարկվում է՝** Բոլոր ներհամայնքային բանուկ և միջհամայնքային ճանապարհների համար պետք է ապահովել ճանապարհային երթևեկության նշանների և անվտանգության հետ կապված կահավորման նշանների առկայությունը։

1. Դիլիջան համայնքում պատշաճ պահպանված չեն եղել վերջին երկու տարիների ընթացքում վերանորոգված փողոցները: Երթեկելի մասի ծածկույթի վրա առկա են եղել ճաքեր, փոսեր և դեֆորմացված հատվածներ:

**Առաջարկվում է**՝ Դիլիջանի համայնքապետարան կողմից հիմնանորոգվող ճանապարհների նախագծերը կազմող ընկերությունների համար սահմանել կատարվող աշխատանքների 2 տարվա երաշխիքային սպասարկում։ Անհրաժեշտ է բոլոր հիմնանորոգվող փողոցների համար համայնքի բյուջեից ամեն տարի հատկացնել ֆինանսական միջոցներ՝ որակի մոնիթորինգի և մշտադիտարկման համար։

3․Դիլիջան համայնքում առկա են եղել ճանապարհների վտանգավոր հատվածներ պարունակող մասեր, որոնք կահավորված չեն եղել ազդանշանային սյուներով կամ արգելապատնեշներով: Արձանագրվել են նաև քարաթափման ռիսկեր ունեցող հատվածներ, որտեղ բացակայել են հետապատերը:

**Առաջարկվում է՝** Դիլիջան համայնքի բոլոր ներհամայնքային բանուկ և միջհամայնքային ճանապարհների համար պետք է ապահովել երթևեկության անվտանգության հետ կապված կահավորման նշանների առկայությունը։